पाला पड़त होखे आ बुझाय की अब जाये वाला बाटे ,मने हर दिन कुछ नाया लागे अउरी मन में कुछ आस जगावे ,मन घर से निकले के ना करत होखे बाकिर प्रकृति से प्रीत के बाण करेज में बेधत होखे ,आम के गाछ पर मोजर चढ़े लागल होखे ,पलास के फूल मन मोहत होखे त ई मौसम बसंत के आगमन के होला ।बसंत जब आवे ला त अपना संगे प्रीत आ उल्लास संगे लेके आवेला । बसंत के आगमन के संगे पहिला परब के रूप में बसंत पंचमी मनावल जाला ।
पौराणिकता :
ऋग्वेद में भगवती सरस्वती के वर्णन करत कहल गइल बाटे कि :
प्रणो देवी सरस्वती वाजेभिर्वजिनीवती धीनामणित्रयवतु।
अर्थात ई परम चेतना हई। सरस्वती के रूप में ई हमनी के बुद्धि, प्रज्ञा चाहे मनोवृत्ति के संरक्षिका बाड़ी । हमनी में जवन आचार अउरी मेधा बाटे ओकर आधार भगवती सरस्वती ही बाड़ी। इनकर समृद्धि अउरी स्वरूप के वैभव अद्भुत बाटे ।
श्रुति के अनुसार कहल जाला की वसंत पंचमी के दिन ही सृष्टि के प्रारंभिक काल में भगवान विष्णु के आज्ञा से ब्रह्मा सब प्राणी के बनवले ओकरा बादो उनका एह सृष्टी में कुछ कमी लागत रहे ओहिसे ब्रह्मा जी अपना कमण्डल से जल छिड़कनी , पृथ्वी पर जलकण के पड़ते उहवाँ कंपन होखे लागल । एकरा बाद गाछ वृक्ष के बीच से एगो अद्भुत शक्ति प्रकट भइल। ई अद्भुत शक्ति एगो चतुर्भुजी सुंदर स्त्री के रहे जेकरा एगो हाथ में वीणा अउरी दूसरका हाथ वर मुद्रा में रहे। एकरा अलावा दुनू हाथ में पुस्तक अउरी माला रहे। ब्रह्मा जी देवी से वीणा बजावे खतिरा अनुरोध कइलें । जइसे ही देवी वीणा के मधुरनाद शुरू कइली , संसार के समस्त जीव-जन्तु के वाणी प्राप्त हो गईल। जलधारा में कोलाहल व्याप्त हो गइल । हावा के चलला से सरसराहट होखे लागल। तब ब्रह्मा जी एह देवी के वाणी की देवी सरस्वती कहनी । सरस्वती के बागीश्वरी, भगवती, शारदा, वीणावादनी अउरी वाग्देवी के अलावा अनेक नाम से पूजल जाला ।
बसंत पंचमी के दिने ही माता सरस्वती के जनम भइल रहे आ एह दिन के इनका जन्मोत्सव के तौर पर मनावल जाला ।
एकरा बाद अगर बात कइल जाव त बसंत पंचमी हमनी के त्रेता युग से जोड़त बाटे । रावण द्वारा सीता के हरण के बाद श्रीराम उनका खोज में दक्षिण की ओर बढ़ गइनी । एहमे जवना जवना जगह पर उहाँ के गइनी ओकरा में एगो दंडकारण्य भी रहे । इहवे शबरी नाम के भीलनी रहत रहली । जब श्रीराम उनका कुटिया में पधरनी त ऊ आपन सुध-बुध खो देहली अउरी चख-चख के मीठा बइर राम जी के खियावे लगली। भक्त के प्रीत में डूबल भगवान सबरी के जूठ बइर के खइलेन ।दंडकारण्य के ई क्षेत्र आज के दिन में गुजरात अउरी मध्य प्रदेश में फैलल बाटे । गुजरात के डांग जिला में ऊ स्थान आजो बा जहवाँ शबरी मां के आश्रम रहे। वसंत पंचमी के दिन ही रामचंद्र जी उहाँ आइल रहनी । एह क्षेत्र के वनवासी आजो एगो शिला के पूजे ला लो जेकरा बारे में ऊ लोग मानेला कि इहवें श्रीराम आके बइठल रहनी ।उहवाँ शबरी माता के आजो मंदिर बाटे ।
बसंत ऋतू में बसंत पंचमी :
बसंत ऋतू के ऋतू के राजा कहल जाला ।पौराणिक कथा के अनुसार बसंत के कामदेव के पुत्र कहल गइल बाटे । कवि देव वसंत ऋतु के वर्णन करत कहले बाड़ें की रूप अउरी सौंदर्य के देवता कामदेव के घर पुत्रोत्पत्ति के समाचार पावत ही प्रकृति झूम उठेली। पेड़ उनका ला नव पल्लव के पालना डालेला अउरी फूल वस्त्र पहिनावेला ,पवन झुलावेला अउरी कोयल ओकरा के गीत सुनाके बहलावेला।
एह दिन के इतिहास में भी बहुत महत्त्व बा । प्रमुखता से देखल जाव त एही दिने पृथ्वीराज चौहान मुहम्मद गोरी के मार के ऊ आ चन्द्र वरदाई दुनु आदमी एक दूसरा के मार लेले रहलें ।
भगवान् श्री कृष्णा भगवद गीता में कहत बानी कि ” हम सामवेद के गीत में बृहत्साम हई ,अउरी छंद में गायत्री हई , समस्त महीना में में अगहन अउरी समस्त ऋतु में फूल खिलावे वाली वसंत ऋतू हई ।
सरस्वती पूजा :
उतर भारत में बसंत पंचमी के दिन धूम धाम से सरस्वती माता के पूजन होला । एह दिन सरस्वती माता के विधिवत पूजा होला ।भक्त लोग द्वारा , ज्ञान प्राप्ति अउरी सुस्ती, आलस्य चाहे अज्ञानता से छुटकारा पावे खतिरा आज के दिन देवी सरस्वती के उपासना कइल जाला । आज के दिन ही शिशु के पहिला अक्षर लिखे के सिखावल जाला।
वसन्त पञ्चमी के दिन कवनो समय सरस्वती पूजा कइल जा सकत बाटे परन्तु पूर्वाह्न के समय पूजा खतिरा श्रेष्ठ मानल जाला। सब विद्यालय अउरी शिक्षा केन्द्र में पूर्वाह्न के समय ही सरस्वती पूजा करके माता सरस्वती के आशीर्वाद ग्रहण कइल जाला ।
एह दिन सरस्वती वंदना के रूप में सबसे जादा निम्नाकित श्लोक पढ़ल जाला :
या कुन्देन्दुतुषारहारधवला या शुभ्रवस्त्रावृता
या वीणावरदण्डमण्डितकरा या श्वेतपद्मासना।
या ब्रह्माच्युत शंकरप्रभृतिभिर्देवैः सदा वन्दिता
सा मां पातु सरस्वती भगवती निःशेषजाड्यापह ॥१॥
शुक्लां ब्रह्मविचार सार परमामाद्यां जगद्व्यापिनीं
वीणा-पुस्तक-धारिणीमभयदां जाड्यान्धकारापहाम्।
हस्ते स्फटिकमालिकां विदधतीं पद्मासने संस्थिताम्
वन्दे तां परमेश्वरीं भगवतीं बुद्धिप्रदां शारदाम्॥२॥
सरस्वती पूजा के प्रसादी के रूप में गजरा , बइर ,कोन ,बुनिया बाटल जाला । लेखक, संगीतकार,कलाकार चाहे विद्यार्थी लो एह दिने उपवास करेला । माई सरस्वती के पूजा के रात में गाना बजाना भी होखेला ।
जलज कुमार अनुपम के लिखल हई एगो माई सरस्वती के वंदना देखल जाव :
हाथे पुस्तक हंस सवारी
इहे विद्या के महतारी
वाणी विद्या बोध दs
ज्ञान बढ़ेला जोत दs
अंधकार से हमे निकालs
सब दुर्गुन से हमे बचालs
बचवा के अपना गोद लs
ज्ञान बढ़ेला जोत दs
देश के कामे आई
माई के लाज बचाई
बल बुद्धि के ओज दs
ज्ञान बढ़ेला जोत दs
एह दिने सब केहू अपना पारंपरिक परिधान में रहेला । सब केहू मनोयोग से माई सरस्वती के पूजा करेला आ ओकरा बाद इनकर विदाई ।एही से कहल जाला की बसंत पंचमी , प्रगति के मनसा आ लक्ष्य निर्धारण के दिन हs । एह दिन सब केहू माई से कर जोर के प्रार्थना करेला की माई तू हमके आशीष दs की हम अपना जीवन के पथ पर प्रगति कर सकी । माई के कृपा सब केहू पर बनल रहो ।
।।सरस्वती माई के जय ।। हंस वाहनी ज्ञान दायिनी के जय ।।
जलज कुमार अनुपम
https://www.facebook.com/humauraap/
(लेखक हम और आप फाउंडेशन के संस्थापक अउरी हर्फ़ मीडिया के कार्यकारी निदेशक बानी । )
bho_Deva mai_Deva bho_Deva san_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva san_Deva san_Deva san_Deva san_Deva awa_Deva npi_Deva san_Deva san_Deva bho_Deva bho_Deva awa_Deva bho_Deva hin_Deva hin_Deva hin_Deva hin_Deva mag_Deva hin_Deva awa_Deva awa_Deva hne_Deva hin_Deva bho_Deva bho_Deva bho_Deva zho_Hans bho_Deva